Ministeren besøgte i dag Kulturboksen i Bindslev Tversted Idrætsforening. Idrætsforeningen har fået knap 300.000 kroner til at etablere et nyt bevægelses- og motorikmiljø. Pengene kommer fra en ny pulje, der fordeler de såkaldte spillehalsmidler. For år tilbage blev der opdaget massiv svindel med spillehalsmidlerne, der ofte gik til fiktive foreninger. Men en ny model for fordelingen af midlerne har sat en stopper for svindlen, og det betyder, at steder som Kulturboksen i Bindslev har langt større mulighed for at få fingre i penge fra puljen. Baggrund for puljen er, at politikerne på Christiansborg tilbage i november 2017 besluttede en ny model for de såkaldte spillehalsmidler for cirka 70 millioner kroner om året. Tidligere kunne spillehaller få 95 procents nedslag i de statslige afgifter, hvis de valgte at give et tilskud til lokale foreninger. Afsløringer af fup og svindel med spillehalsmidlerne, som i mange tilfælde gik til fiktive foreninger, betød dog, at ordningen blev afskaffet. Det reelle foreningsliv mistede dog ikke pengeposen. Den blev i stedet kanaliseret over i en række nye puljer til lokale, almennyttige foreninger og formål. Puljer, der administreres af Danmarks Idrætsforbund og DGI, Dansk Ungdoms Fællesråd, Dansk Firmaidrætsforbund, Danske Handicaporganisationer, ISOBRO, Friluftsrådet og Oplysningsforbundenes Fællesråd. Den nye ordning har været i gang siden 2018.

Referat:
Skatteminister Karsten Lauritzen (Venstre) besøgte i dag to nordjyske foreninger, der har fået gavn af ny pulje.